"Ar fi o problemă". Ce a declarat Cristiano Bergodi înaintea meciului cu Universitatea Craiova
Universitatea Craiova și Rapid vor fi adversare în etapa a doua din play-off-ul Superligii României.
Aflate la egalitate de puncte, cele două echipe au nevoie de cele trei puncte pentru a rămâne în cursa de urmărire a liderului FCSB.
Giuleștenii, constienți de miza meciului cu Craiova
Cristiano Bergodi a vorbit despre importanța partidei din Bănie și despre consecințele care ar urma în cazul unei înfrângeri.
"Sperăm ca această pauză să ne fi fost de folos pentru a ne reveni moralul. Venim după o înfrângere. Vom vedea după meci dacă a fost o pauză bună pentru noi. Faptul că am pierdut acasă primul meci de play-off a fost un duș rece. A trebuit să le refac moralul băieților, care s-au pregătit bine. Fiecare meci are istoria lui.
Mă gândesc doar că trebuie să avem curaj, încredere. Craiova părea a patra echipă după sezonul regular, acum e a doua. Pierzi un meci în play-off și se poate întâmpla orice.
Băieții au venit bine de la loturi, copiii Borza și Bădescu au jucat, au făcut-o și bine. Marian nu a jucat, Albion a jucat puțin. Dar naționala lor trebuie să fie Rapidul, pentru că mai avem nouă finale. Trebuie să fim concentrați. Următoarea acțiune a naționalelor e după finalul campionatului.
Nu e un meci de totul sau nimic, dar trebuie să câștigăm ca să nu ne îndepărtăm de FCSB. Nu e decisiv, e important. Ar fi o problemă să pierdem, mai ales după ce am pierdut și primul meci. Craiova e pe locul doi, e ambiție mare acolo. Au echipă bună, probabil e la fel ca atunci când eram eu acolo. Formează o echipă bună", a declarat Cristiano Bergodi, în cadrul unei conferințe de presă.
Urmăriți SPORT.RO și pe Google News